**ΣΧΟΛΙΑΣΤΙΚΑ ΣΗΜΕΙΑ ΣΤΙΞΗΣ**

**Θαυμαστικό [!]** Δηλώνει **συναίσθημα** και χρησιμοποιείται:

* μετά από επιφωνήματα π.χ. Αχ! ή φράση που εκφράζει **θαυμασμό**, **έκπληξη** ή άλλο **έντονο συναίσθημα** π.χ. Τι όμορφη που είσαι!, Τι πλημμύρα κι αυτή!
* για να επισημανθεί η **υπερβολή** σε κάποια ενέργεια π.χ. Μελετούσε 24 ώρες συνέχεια για να γράψει καλά στις εξετάσεις!
* για να εκφραστεί ο **θαυμασμός**, η **έκπληξη** ή η **ανησυχία,** η **αποδοκιμασία,** η **αγανάκτηση**, η **δυσπιστία** του συντάκτη ενός κειμένου (στον δημοσιογραφικό λόγο) π.χ. Ο υπουργός Παιδείας υποσχέθηκε ότι θα λυθούν άμεσα όλα τα προβλήματα!

**Αποσιωπητικά […]** Εκφράζουν:

* **προβληματισμό** π.χ. Άλυτα παραμένουν τα προβλήματα της παιδείας εδώ και πολλές δεκαετίες**...**
* **ειρωνεία ή αμφισβήτηση** π.χ. ο **…**συνεργάσιμος αυτός κύριος ούτε καν δέχτηκε να ακούσει το πρόβλημα μας.
* **συγκίνηση** π.χ. Κοιτάζοντας τις φωτογραφίες, έφερε στο μυαλό του τις παλιές ευτυχισμένες στιγμές**…**
* **κάποιο υπονοούμενο** π.χ. Παρά τις έντονες αντιδράσεις του λαού η κυβέρνηση εξακολουθεί να εφαρμόζει σκληρά οικονομικά μέτρα**…**
* **αδυναμία** ή **δισταγμό** του πομπού να ολοκληρώσει τη φράση του π.χ. Τι παράξενη μέρα κι αυτή**...**

**Ερωτηματικό [;]** Χρησιμοποιείται για να εκφραστεί:

* **προβληματισμός** π.χ. Γιατί άραγε επιλέχτηκε η συγκεκριμένη λύση και όχι κάποια άλλη**;**
* **προτροπή ή παράκληση** π.χ. Μήπως θα έπρεπε όλοι να συμμετέχουμε περισσότερο στα κοινά;
* **ειρωνεία** π.χ. Τόσο ικανοποιημένοι είμαστε με την τρέχουσα πολιτική κατάσταση;
* για **ευαισθητοποίηση** π.χ. Δεν είναι καιρός να συνειδητοποιήσουμε ότι έχουμε τεράστια ατομική ευθύνη για όσα μας συμβαίνουν;
* για διατύπωση **ρητορικής ερώτησης**.
* για να προκαλέσει το **ενδιαφέρον** και να προσδώσει **παραστατικότητα**.

**Εισαγωγικά [« »]** Χρησιμοποιούνται:

* **για να παραθέσουν** **τα λόγια** κάποιου **αυτούσια** π.χ. **«Η δύναμη σου είναι το μυαλό σου»**, του είπε ο πατέρας του ή να δηλώσουν επανάληψη εκφράσεων που προαναφέρθηκαν
* για να δηλώσουν τη **μεταφορική χρήση** μιας λέξης ή μιας  έννοιας π.χ. **«Βόμβα»** έπεσε χθες στην κυβέρνηση μετά την παραίτηση δύο υπουργών.
* για να παρουσιάσουν λέξεις ή φράσεις που αποτελούν **ειδική ορολογία**.
* **για να απαξιώσουν** μια έννοια π.χ. Τα **«οφέλη»** από την ισχύουσα οικονομική πολιτική ήταν ελάχιστα.
* για να χρωματίσουν με **ειρωνική διάθεση** μια λέξη ή μια έννοια ή να εκφράσουν **αμφισβήτηση** π.χ. Ο Ο.Η.Ε, ο **«εγγυητής»** της ειρήνης πρέπει να διαδραματίσει πιο ουσιαστικό ρόλο.

**Να εξηγήσετε τη λειτουργία των σημείων στίξης στα παραδείγματα που ακολουθούν:**

1. Η Οδύσσειά της ξεκίνησε όταν προσπάθησε να συνδεθεί με το τηλεφωνικό κέντρο τού νοσοκομείου. Ματαίως!
2. Κανένας από τους αρμοδίους δεν σκέφτηκε ότι η δημιουργία των έργων θα δημιουργούσε και μπάζα!
3. Οι αλλαγές στο καταστατικό αποφασίστηκαν διά βοής (!) στο 4ο Συνέδριο.
4. Ο Θεός να βάλει το χέρι του!
5. Λέει ότι πήγε στην Αθήνα από τη Θεσ/ νίκη σε τρεις ώρες!
6. Φυσικά, ο πελάτης μου εφάρμοσε με συνέπεια τις εντολές που έλαβε από τους ανωτέρους του. Ποιος θα τολμούσε να αντιμιλήσει στον προϊστάμενό του;
7. Θα υιοθετήσουμε τον στίχο του ποιητή: «Μικροζημιές και μικροκέρδη συμψηφίζονται».
8. Γιατί, κυρία δήμαρχε, δεν αναφέρατε το ζήτημα στον προεκλογικό σας αγώνα;
9. Η εργασία που αλλοτριώνει και απογοητεύει βρίσκεται σε πλήρη αντίθεση με τις παραδοσιακές κοινωνίες όπου καθημερινά όλοι οι άνθρωποι, γυναίκες και άντρες, ασκούσαν μια ποικιλία δραστηριοτήτων –καλλιέργειες, ψάρεμα, κυνήγι, υφαντουργία, ράψιμο ρούχων, χτίσιμο σπιτιών, αγγειοπλαστική, κατασκευή εργαλείων, μαγείρεμα, θεραπεία– που όλες τους αντιπροσώπευαν μια χρησιμότητα, απαιτούσαν μιαν επιδεξιότητα και πρόσφεραν μια βαθιά ηθική ικανοποίηση.
10. Είμαστε υποχρεωμένοι να παρακολουθήσουμε την αλματώδη εξέλιξη της τεχνολογίας –αλλά με τι κόστος;
11. Ο Όμηρος περιγράφει την καθημερινή ζωή τής Ιωνίας στις απεικονίσεις της «Ασπίδος του Αχιλλέως» (Ιλ., Σ 480 κ.ε.).
12. «Φούσκα» αποδείχτηκε για 9 στις 10 μετοχές η περσινή χρηματιστηριακή έκρηξη.
13. Όταν ο Άγγελος Τερζάκης μιλάει για «δημοκρατία», δεν αναφέρεται απλώς και μόνο σε ένα πολίτευμα· αναφέρεται σε ένα ανώτερο στάδιο πολιτισμού.
14. Δέκα στρατιώτες σκοτώθηκαν από «φιλικά πυρά».
15. Πάντως, και παρότι η πρόσκληση είχε ανακοινωθεί από καιρό, ο υπουργός δεν παρέστη στα εγκαίνια…
16. Πρώτοι οι Έλληνες, αλλά… στο κάπνισμα.